Henstilling med henblik på RÅDETS AFGØRELSE om at bemyndige Kommissionen til at forhandle betingelserne for Fællesskabets tiltrædelse til De Forenede Nationers Økonomiske Kommission for Europas (FN-ECE) overenskomst om indførelse af ensartede vilkår for periodisk syn af hjulkøretøjer og gensidig anerkendelse af syn (udfærdiget i Wien den 13. november 1997) {SEC(2004)1056}

(forelagt af Kommissionen)

1. Baggrund

FN-ECE's overenskomst fra 1958 om tekniske krav til hjulkøretøjer, som Fællesskabet tiltrådte den 24. marts 1998, tog sigte på at nå frem til ensartede tekniske forskrifter for konstruktion og typegodkendelse af nye køretøjer. FN-ECE's overenskomst fra 1997 om syn af køretøjer har til formål at fastsætte regler for periodisk teknisk syn af hjulkøretøjer, som registreres eller tages i brug på overenskomstparternes område.

De områder, som er omfattet af overenskomsten om syn af køretøjer, henhører alle under Fællesskabets kompetence. De er omfattet af Rådets direktiv 96/96/EF om indbyrdes tilnærmelse af medlemsstaternes lovgivning om teknisk kontrol med motorkøretøjer og påhængskøretøjer dertil, som ændret ved direktiv 2001/11/EF (funktionskontrol af hastighedsbegrænsende anordninger i erhvervskøretøjer) og direktiv 2003/27/EF (kontrol af emissioner fra udstødningen på motorkøretøjer). Direktiverne indeholder mindstekrav, og nogle medlemsstater har fastsat strengere krav.

Foreløbig har syv stater tiltrådt overenskomsten om syn af køretøjer: Estland, Nederlandene, Finland, Ungarn, Rumænien, Den Russiske Føderation og Bulgarien. Artikel 4 i overenskomsten fra 1997 bestemmer, at regionale organisationer for økonomisk integration, hvortil medlemsstaterne har overdraget kompetence inden for områder, der er omfattet af denne overenskomst, herunder bemyndigelse til at træffe beslutninger, der er bindende for medlemsstaterne, kan blive kontraherende parter i denne overenskomst. Dette refererer udtrykkeligt til Fællesskabet. Alt andet lige vil Fællesskabets tiltrædelse til overenskomsten om syn af køretøjer give Fællesskabet 25 stemmer ud af i alt 28.

2. Udøvelse af beføjelser på området teknisk kontrol af køretøjer

Overenskomsten fra 1997 om syn af køretøjer er underlagt FN-ECE's arbejdsgruppe 29, et underorgan til FN-ECE's Udvalg for Indenlandsk Transport, som også har til opgave at forvalte overenskomsten fra 1958 om køretøjers konstruktion.

3. Forhandlinger

Nogle af bestemmelserne i overenskomsten om syn af køretøjer må tilpasses eller afklares for at overholde EU-retten.

Først og fremmest må to aspekter tilpasses eller afklares: Artikel 1 og artikel 12 bør ændres med henblik på at afklare begrebet gensidig anerkendelse af syn, således at dets anvendelsesområde med hensyn til køretøjers fri bevægelighed på EU's område begrænses. Overenskomsten om syn af køretøjer bør ikke give mulighed for, at et køretøj kan opnå en synsattest andre steder end i den kontraherende part, hvor køretøjet er registreret, medmindre der er en bilateral aftale mellem den kontraherende part, hvor køretøjet synes, og den kontraherende part, hvor køretøjet registreres.

Der er også detaljerede tekniske punkter i overenskomstens artikel 1, som må ændres, dvs. udeladelse af kontrolkravene vedrørende systemer til luftregulering og -køling, i det mindste indtil der er udarbejdet og godkendt acceptable prøvemetoder.

Nogle af de ændringer, som er påkrævet for at overenskomsten om syn af køretøjer overholder EU-retten, er faktisk allerede ved at blive implementeret. Under forhandlingerne og ved tiltrædelsen vil Kommissionen erklære, at bestemmelser i overenskomsten, som ikke fuldt ud overholder EU-retten, ikke vil blive anvendt (se forhandlingsdirektiverne i bilaget). Om nødvendigt kan mindre ændringer ske efter Kommissionens tiltrædelse til aftalen. De stemmer, som Fællesskabet kommer til at råde over i arbejdsgruppe 29, betyder at Fællesskabet får meget stærk indflydelse på den kommende udvikling.

Det er væsentligt, at Fællesskabet tiltræder overenskomsten om syn af køretøjer med sigte på i et fællesskabsperspektiv at sikre sammenhængen mellem normerne for syn og typegodkendelse, som begge falder inden for ansvarsområdet for FN-ECE's arbejdsgruppe 29.

Kommissionen henstiller til Rådet, at det godkender, at Kommissionen:

- forhandler en aftale om Fællesskabets tiltrædelse til overenskomsten om syn af køretøjer hurtigst muligt

- fører forhandlingerne i samråd med et særligt rådgivende udvalg, der udpeges af Rådet i overensstemmelse med de i bilaget anførte forhandlingsdirektiver.

BILAG

Forhandlingsdirektiver

1. Formålet med forhandlingerne er at åbne mulighed for, at Det Europæiske Fællesskab kan tiltræde FN-ECE's overenskomst om syn af køretøjer hurtigst muligt.

2. Under forhandlingerne skal Kommissionen navnlig:

- sikre, at Fællesskabet på de områder, der henhører under dets kompetence, råder over det samme antal stemmer som alle dets medlemsstater, der er medlemmer af Den Økonomiske Kommission for Europa, tilsammen, jf. artikel 4, stk. 1, i overenskomsten om syn af køretøjer

- i overensstemmelse med artikel 2, stk. 4, i overenskomsten om syn af køretøjer, erklære at Fællesskabet ikke vil anvende

* bestemmelsen i artikel 1 om gensidig anerkendelse af tekniske kontroller udført af dets medlemsstater

* artikel 12 i overenskomsten om syn af køretøjer om bilaterale aftaler som en forhåndsbetingelse for tekniske kontroller, som gennemføres af kontrolorganer på en anden medlemsstats vegne, og

* regel nr. 1 om ensartede vilkår for periodiske syn af hjulkøretøjer for så vidt angår miljøbeskyttelse

så længe de ikke stemmer overens med Fællesskabets lovgivning.

- slå fast, at Fællesskabet i overensstemmelse med artikel 2, stk. 2, i overenskomsten om syn af køretøjer, forbeholder sig ret til på et hvilket som helst tidspunkt at erklære, at det ikke vil anvende én eller flere regler i bilaget til overenskomsten

- erklære, at den ikke anser sig selv for bundet af artikel 8 i overenskomsten om syn af køretøjer vedrørende bilæggelse af tvister mellem to eller flere overenskomstparter.